Nos Alexander permissione diuina cabilonensis episcopus, notum facimus uniuersis præsentes litteras inspecturis quod nos elemosinam et donationem quam Joannes Munerius quondam fecit ecclesiæ Beati Stephani diuionensis, de manso suo sito in villa nostra de Sarrigne, et de vinea sua sita super Champs Remers, quæ nobis tenetur in decem solidis censualibus nobis vel mandato nostro in martio annis singulis persoluendis, ratam et firmam habemus et eamdem elemosinam et donationem prædictæ ecclesiæ confirmamus, ipsam ab abbate et conuentu eiusdem possidendam pacifice in perpetuum et habendam in quo, idem ius habebimus, quod habemus in aliis hominibus militum dictæ villæ, et ipse gaudebit eisdem libertatibus et usuagiis quibus gaudent homines manentes in villa superius nominata, et in ipso nihil aliud habebimus quam in aliis hominibus militum nec quidquam aliud poterimus reclamare; quittamus etiam et absoluimus memoratum abbatem et conuentum de omnibus querelis et controuersiis si quæ nobis super præmissis pro censu aut emendis seu qualibet ratione alia competebant; dedimus præterea et concessimus eisdem abbati et conuentui pro remedio animæ nostræ, parentum et antecessorum nostrorum quod eis liceat libere et absolute sine emenda et contradictione, et non obstante banno aliquo in perpetuum annis singulis vendemiare facere vineas suas sitas infra bannum domini de Sarrigny in crastina die in qua nostras vineas, vel aliquam de nostris vineis primo vindemiare incipiemus, vel vindemiam per aliquos faciemus. Permittimus insuper bona fide quod contra præmissa aut aliquid de præmissis, non veniemus de cetero nec faciemus aut consentiemus quod aliquis contraueniat eisdem que in perpetuum contra omnes legitimam garantiam portabimus de præmissis. Actum anno Domini millesimo ducentesimo quadragesimo septimo, mense augusti. In prænominato autem manso prædictæ ecclesiæ abbas et conuentus habebunt unum hominem si habere voluerint in quod idem ius datum ut supra.